***Proiect***

**GUVERNUL REPUBLICII MOLDOVA**

**H O T Ă R Â R E**

**nr. \_\_\_\_\_\_ din \_\_\_\_\_\_\_\_\_\_ 2023**

**cu privire la aprobarea Regulamentului cu privire la organizarea şi funcționarea Consiliului Teritorial Antiterorist**

În temeiul art. 13 alin. (1), art. 23 din Legea nr. 120/2017 cu privire la prevenirea și combaterea terorismului (Monitorul Oficial al Republicii Moldova, 2017, nr. 364-370, art. 614), cu modificările ulterioare, art. 14, art. 29, art. 43 și art. 53 din Legea nr. 436/2006 privind administrația publică locală (Monitorul Oficial al Republicii Moldova, 2007, nr. 32-35, art. 116), cu modificările ulterioare, precum și art. 14 alin. (1), art. 15 alin. (1), art. 16, art. 21 și art. 22 din Legea nr. 768/2000 privind statutul alesului local (Monitorul Oficial al Republicii Moldova, 2000, nr. 34, art. 231), cu modificările ulterioare, Guvernul, -

**HOTĂRĂȘTE:**

1. Se aprobă Regulamentul cu privire la organizarea și funcționarea Consiliului Teritorial Antiterorist, conform anexei.
2. În termen de 90 zile de la intrarea în vigoare a prezentei hotărâri, autoritățile responsabile nominalizate la pct. 16-18 din Regulamentul de organizare și funcționare a Consiliului Teritorial Antiterorist vor desemna reprezentanții și vor completa fișele de post ale acestora, cu informarea Serviciului de Informații și Securitate al Republicii Moldova.
3. Centrul Antiterorist al Serviciului de Informații și Securitate al Republicii Moldova și organele teritoriale ale acestuia vor întreprinde măsurile necesare, în vederea implementării prevederilor prezentei hotărâri.
4. Controlul asupra executării prezentei hotărâri se atribuie Serviciului de Informații și Securitate al Republicii Moldova.
5. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Dorin RECEAN**

Contrasemnează:

Ministrul afacerilor interne Adrian EFROS

Ministrul apărării Anatolie NOSATÎI

Ministrul sănătății Ala NEMERENCO

Ministrul justiției Veronica MIHAILOV-MORARU

Anexă

la Hotărârea Guvernului

nr. \_\_\_\_ din \_\_\_\_\_\_\_\_\_

**REGULAMENTUL**

**cu privire la organizarea și funcționarea Consiliului Teritorial Antiterorist**

**Capitolul I**

**DISPOZIȚII GENERALE**

1. Regulamentul cu privire la organizarea și funcționarea Consiliului Teritorial Antiterorist (în continuare - *Regulamentul*) stabilește scopul, funcțiile de bază, atribuțiile, precum și modul de organizare și funcționare a Consiliului Teritorial Antiterorist (în continuare - *CTA*).
2. CTA reprezintă o structură interinstituțională specializată, constituită la nivel de unitate administrativ-teritorială de nivelul al doilea, în scopul realizării măsurilor urgente de reacționare, orientate spre localizarea și gestionarea situației de criză teroristă, diminuării pericolului declanșării situațiilor excepționale, lichidării consecințelor și asigurării securității populației și a teritoriului în zona afectată, cu excepția teritoriului municipiului Chișinău.
3. CTA realizează acțiunile necesare până la sosirea forțelor Comandamentului Operațional Antiterorist (în continuare - *COA*), creat în temeiul Hotărârii Guvernului nr. 121/2021 cu privire la aprobarea Regulamentului Comandamentului Operațional Antiterorist.
4. CTA realizează atribuțiile funcționale în corespundere cu Constituția Republicii Moldova, Legea nr. 120/2017 cu privire la prevenirea și combaterea terorismului, Hotărârea Guvernului nr. 121/2021 cu privire la aprobarea Regulamentului Comandamentului Operațional Antiterorist, prezentul Regulament și alte acte normative în domeniu.
5. Constituirea CTA este aprobată prin ordinul directorului Serviciului de Informații și Securitate al Republicii Moldova (în continuare - *Serviciu*), la propunerea șefului Centrului Antiterorist.
6. Președintele CTA convoacă membrii CTA și întreprinde acțiunile prevăzute de prezentul Regulament în termene proxime, în temeiul ordinului menționat la pct. 5.
7. Membrii CTA, care gestionează informații atribuite la secretul de stat, trebuie să dispună de dreptul de acces la secretul de stat de forma corespunzătoare, și poartă răspundere, în condițiile legii, pentru nerespectarea normelor de protecție a acestora.
8. În cadrul activității CTA, informațiile atribuite la secret de stat urmează a fi gestionate în corespundere cu prevederile Legii nr. 245/2008 cu privire la secretul de stat și ale Regulamentului cu privire la asigurarea regimului secret în cadrul autoritățile publice și al altor persoane juridice, aprobat prin Hotărârea Guvernului nr. 1176/2010.

**Capitolul II**

**SCOPUL, FUNCȚIILE DE BAZĂ ȘI,**

**ATRIBUȚIILE CTA**

1. Scopul CTA constă în organizarea măsurilor urgente de reacție și răspuns la survenirea situațiilor de criză teroristă, la nivelul unității administrativ-teritoriale de nivelul al doilea, cu excepția teritoriului municipiului Chișinău și la nivelul special de administrare, până la inițierea operațiunii antiteroriste.
2. Funcțiile de bază ale CTA sunt:
3. interacțiunea forțelor antrenate în acțiunile de reacție și răspuns în cazul situațiilor de criză teroristă;
4. managementul informațional;
5. gestionarea situației de criză teroristă.
6. Reieșind din scopul și funcțiile de bază, stabilite de prezentul Regulament, CTA asigură exercitarea următoarelor atribuții:
7. acumulează, generalizează și evaluează informațiile privind situația creată, determină riscurile, caracterul și consecințele crizei teroriste;
8. antrenează forțele și mijloacele disponibile, pentru localizarea zonei de criză teroristă și minimalizarea riscurilor;
9. organizează și desfășoară acțiunile de informare și evacuare a populației, cu asigurarea securității acesteia și a teritoriului în zona afectată;
10. organizează și desfășoară acțiunile de protecție a obiectivelor de infrastructură critică din zona de risc;
11. coordonează procesul de asistență medicală urgentă;
12. organizează, la necesitate, procesul de negociere cu teroriștii, în corespundere cu art. 28 din Legea nr. 120/2017 cu privire la prevenirea și combaterea terorismului;
13. asigură urmărirea și reținerea persoanelor suspectate de acțiuni diversionist-teroriste, în condițiile prevăzute de legislație;
14. realizează alte măsuri necesare pentru înlăturarea consecințelor crizei teroriste.
15. În scopul realizării atribuțiilor nominalizate la pct. 11 din prezentul Regulament, CTA este în drept să antreneze, în modul stabilit de lege, forțele umane și mijloacele speciale, precum și alte resurse tehnico-materiale ale autorităților cu competențe în domeniul prevenirii și combaterii terorismului, conform art. 7 din Legea nr. 120/2017 cu privire la prevenirea și combaterea terorismului.
16. În unitățile administrativ-teritoriale, Punctul de comandă este organizat și pus la dispoziția COA de către CTA.

**Capitolul III**

**ORGANIZAREA ACTIVITĂȚII CTA**

1. Structura organizatorică și statele de personal ale CTA sunt reglementate de prezentul Regulament și sunt constituite din:
2. președinte;
3. vicepreședinte;
4. membri;
5. secretar.
6. Președintele CTA este șeful organului teritorial al Serviciului din unitatea administrativ-teritorială, în care s-a produs criza teroristă sau, după caz, persoana împuternicită să exercite atribuțiile acestuia.
7. Vicepreședintele CTA este președintele raionului, primarul municipiului Bălți, guvernatorul Unității Teritoriale Autonome Găgăuzia sau persoanele împuternicite să exercite atribuțiile funcționale ale acestora.
8. Membrii CTA acordă suportul necesar, în vederea gestionării eficiente a situației de criză teroristă, în limitele competențelor atribuite conform legislației.
9. În componența CTA sunt incluși următorii membri:
10. conducătorul subdiviziunii teritoriale a Inspectoratului General al Poliției al Ministerului Afacerilor Interne;
11. conducătorul subdiviziunii teritoriale a Inspectoratului General de Carabinieri al Ministerului Afacerilor Interne;
12. conducătorul subdiviziunii teritoriale a Inspectoratului General pentru Situații de Urgență al Ministerului Afacerilor Interne;
13. vicepreședintele raionului, viceprimarul municipiului Bălți sau președintele Adunării Populare a Unității Teritoriale Autonome Găgăuzia;
14. reprezentantul procuraturii teritoriale;
15. șeful/șeful adjunct al spitalului raional;
16. primarul unității administrativ-teritoriale de nivelul întâi, după caz.
17. La decizia președintelui CTA, în temeiul art. 13 alin. (1) din Legea nr. 120/2017 cu privire la prevenirea și combaterea terorismului, pot fi antrenate autoritățile administrației publice centrale şi locale, inclusiv persoanele cu funcţii de răspundere, persoanele juridice, indiferent de tipul de proprietate şi forma juridică de organizare, în vederea acordării sprijinului autorităților ce desfășoară activități de prevenire și combatere a terorismului.
18. Lucrările de secretariat în cadrul CTA sunt asigurate de către persoana care asigură lucrările de secretariat în cadrul organului teritorial al Serviciului din unitatea administrativ-teritorială în care are loc situația de criză teroristă sau în lipsa acesteia, de către persoana care o va substitui.
19. Componența numerică și sarcinile CTA se stabilesc de către președintele CTA, în funcție de acțiunile care urmează a fi realizate, în scopul ameliorării consecințelor crizei teroriste.
20. Toate indicațiile, ordinele și deciziile aprobate în cadrul CTA se înscriu în procesul-verbal întocmit de către secretarul CTA.
21. Președintele CTA are următoarele atribuții:
22. organizează și conduce activitatea CTA;
23. stabilește din timp mecanismul de informare și înștiințare a membrilor CTA despre întrunirea CTA;
24. stabilește mecanismul de comunicare între membrii, vicepreședintele și președintele CTA, precum și mecanismul alternativ de comunicare, în caz de apariție a unor situații neprevăzute;
25. coordonează acțiunile CTA cu directorul adjunct al Serviciului;
26. coordonează măsurile desfășurate în teritoriu, în vederea reacționării prompte, localizării și gestionării situației de criză teroristă, asigurării protecției populației și a teritoriului, precum și lichidării consecințelor acestuia;
27. stabilește perimetrul teritoriului/spațiului geografic în rezultatul survenirii situației de criză teroristă și aplică planuri situaționale în funcție de specificul riscurilor;
28. organizează procesul de informare a populației despre situația de criză teroristă și despre drepturile și restricțiile introduse în această zonă;
29. elaborează și aprobă planuri de acțiuni, în funcție de specificul riscurilor;
30. coordonează acțiunile CTA cu măsurile realizate de Comisia pentru Situații Excepționale din unitatea administrativ-teritorială respectivă;
31. trasează sarcini pentru forțele antrenate în cadrul CTA, reieșind din specificul de activitate al acestora;
32. inițiază, la necesitate, la indicația conducătorului Comandamentului Operațional Antiterorist, procesul de negocieri;
33. intensifică, după caz, măsurile de asigurare a securității transfrontaliere în comun cu Inspectoratului General al Poliției de Frontieră al Ministerului Afacerilor Interne și a obiectivelor de infrastructură critică în comun cu alte autorități cu atribuții în domeniu;
34. exercită și alte atribuții prevăzute de legislație.
35. Vicepreședintele CTA are următoarele atribuții:

1) oferă suport pentru președintele CTA la realizarea atribuțiilor;

 2) înaintează propuneri privind soluționarea și înlăturarea consecințelor situației de criză teroristă, antrenarea forțelor și/sau serviciilor publice descentralizate;

 3) asigură buna colaborare a serviciilor publice descentralizate necesare soluționării și înlăturării consecințelor situației de criză teroristă;

 4) contribuie la realizarea măsurilor de protecţie a populaţiei și de reducere a prejudiciului;

 5) asigură coordonarea acordării ajutorului din alte unități administrativ-teritoriale.

1. Atribuțiile membrilor CTA sunt:
2. acumulează informațiile privind situația creată în zona de criză teroristă, verifică și valorifică datele obținute;
3. evaluează situația creată și prognozează eventualele tendințe de evoluție ale acesteia;
4. înaintează propuneri și măsuri operaționale de asigurare și sprijin, utilizare a forțelor ce ar asigura minimizarea consecințelor situației de criză teroristă;
5. asigură și pregătește condițiile pentru inițierea procesului de negociere cu teroriștii, în corespundere cu prevederile art. 28 din Legea nr. 120/2017 cu privire la prevenirea și combaterea terorismului;
6. organizează, conduce și trasează sarcini forțelor antrenate la gestionarea situației de criză teroristă;
7. organizează regimul de pază, control și acces în punctul de comandă a CTA;
8. desfășoară acțiuni de depistare, prevenire și contracarare a acțiunilor subversive în zona de criză teroristă;
9. asigură blocarea zonei de criză teroristă stabilite de președintele CTA, prin formarea unui perimetru de siguranță;
10. implementează măsurile de asigurare a regimului juridic în zona de criză teroristă și paza obiectivelor infrastructurii critice din zonă;
11. intensifică securitatea frontalieră, după caz, și a obiectivelor infrastructurii critice;
12. organizează regimul de control/acces în zona de criză teroristă, limitează sau interzice temporar circulația mijloacelor de transport și a persoanelor în zona de criză teroristă;
13. creează puncte de control și de filtrare, a posturilor de supraveghere în nemijlocită apropiere de perimetrul blocat;
14. acumulează date și informații care pot fi utilizate în scopul cercetării cazului și pornirii urmăririi penale;
15. asigură suportul procesual în cadrul activității de urmărire penală;
16. elaborează și prezentă propuneri privind asistența medicală și evacuarea persoanelor, a căror sănătate se află în pericol sau a fost afectată în urma situației de criză teroristă;
17. coordonează procesul de pregătire și interacțiune a forțelor antrenate în lichidarea consecințelor;
18. stabilizează calculul necesar de forțe și înaintează recomandări conducerii CTA pentru organizarea și desfășurarea măsurilor de lichidare a consecințelor;
19. organizează și desfășoară măsuri de căutare și depistare a dispozitivelor explozive, armelor și munițiilor;
20. planifică, organizează și desfășoară acțiuni de salvare/evacuare a populației din zona de criză teroristă;
21. dirijează și coordonează acțiunile echipelor medico-sanitare implicate;
22. stabilizează și coordonează realizarea măsurilor sanitar-igienice și antiepidemice în zona de criză teroristă;
23. identifică eventualele riscuri și pericole de incendiu, de explozie, chimice, biologice, radioactive, nucleare (CBRN) etc;
24. execută alte sarcini de gestionare a situației de criză teroristă, în limitele competențelor funcționale, la indicația conducătorului CTA.
25. La sosirea forțelor operaționale ale COA, președintele CTA, în baza unui proces-verbal, predă gestionarea situației de criză teroristă către conducătorul COA, iar membrii CTA își sistează activitatea.
26. Procesul-verbal trebuie să conțină descrierea amplă a situației de criză teroristă identificată, măsurile întreprinse de către membrii CTA până la sosirea forțelor operaționale ale COA, precum și alte detalii relevante despre situația de criză teroristă existentă.
27. Modalitatea de primire-predare a activităților între membrii CTA și forțele operaționale ale COA se stabilește prin ordinul aprobat de către șeful Serviciului.
28. La necesitate, în baza deciziei conducătorului COA, conducerea și membrii CTA pot fi antrenați în activitatea COA.

**Capitolul IV**

**PUNCTUL DE COMANDĂ**

1. Punctul de comandă reprezintă componenta de bază a mecanismului de management al situațiilor de criză teroristă și se consideră locul exercitării actului de comandă asupra forțelor operaționale.
2. CTA își desfășoară activitatea în Punctul de comandă stabilit din timp de către șeful organului teritorial al Serviciului, de comun cu autoritățile publice locale și în coordonare cu Centrul Antiterorist al Serviciului.
3. În caz de necesitate, Punctul de comandă poate fi amplasat și în alt sediu, decât cel identificat inițial.
4. Regimul de funcționare, pază, acces, asigurare tehnică și logistică a Punctului de comandă, până la sosirea reprezentanților COA este coordonat de către președintele CTA.
5. Sediul Punctului de comandă trebuie să corespundă următoarelor cerințe:
6. amplasarea compactă într-un singur loc;
7. prezența condițiilor necesare pentru conectare la comunicațiile guvernamentale;
8. asigurarea condițiilor necesare unei activități de lungă durată (sală de ședințe, adăposturi, linii de comunicații interioare, punct de alimentare, mijloace personale de protecție, încăpere de odihnă etc.);
9. posibilitatea dispunerii dispersate a compartimentelor operaționale în cadrul Punctului de comandă (5-6 birouri);
10. prezența mai multor căi de evacuare și acces;
11. posibilitatea asigurării protecției fizice a Punctului de comandă.

**Capitolul V**

**INSTRUIREA MEMBRILOR CTA**

1. Periodic, dar nu mai puțin de o dată pe an, șeful organului teritorial al Serviciului din unitatea administrativ-teritorială organizează ședințe de instruire, informare și verificare a nivelului de pregătire al membrilor CTA.
2. Centrul Antiterorist al Serviciului va acorda, la solicitarea șefului organului teritorial al Serviciului, suport în organizarea ședințelor de instruire menționate la pct. 34 din prezentul Regulament.
3. Centrul Antiterorist al Serviciului este în drept să testeze, prin coordonarea prealabilă cu directorul Serviciului, nivelul de pregătire și schemele de înștiințare și informare, stabilite de către șeful organului teritorial al Serviciului și al membrilor CTA.

**Capitolul VI**

**DISPOZIȚII FINALE**

1. Centrul Antiterorist al Serviciului va asigura organizarea instruirilor planificate și exercițiilor de simulare a unor situații de criză teroristă în cadrul fiecărui CTA.
2. Centrul Antiterorist al Serviciului va asigura elaborarea Ghidului de organizare și funcționare a CTA, în termen de 60 de zile de la data aprobării prezentului Regulament, care va fi aprobat prin ordinul directorului Serviciului.
3. Șefii organelor teritoriale ale Serviciului vor prezenta în adresa Centrului Antiterorist al Serviciului, în termen de 90 de zile de la data aprobării prezentului Regulament, rapoarte cu referire la sediile identificate pentru amplasarea CTA în unitățile administrativ-teritoriale deservite, componența funcțională a CTA și schemele de informare și înștiințare a membrilor CTA.